ai4bharat/Pralekha huggingface dataset:
ऊर्जा मंत्रालय
31वे राष्ट्रीय ऊर्जा संवर्धन पुरस्कार आणि पहिला राष्ट्रीय ऊर्जा कार्यक्षमता अभिनवता पुरस्कार बीईईकडून जाहीर
स्वातंत्र्याचा अमृतमहोत्सव कार्यक्रमाचा एक भाग म्हणून, राष्ट्रीय ऊर्जा संवर्धन दिवशी पुरस्कार प्रदान सोहळा
केंद्रीय ऊर्जा मंत्रालयाच्या मार्गदर्शनाखाली ऊर्जा कार्यक्षमता विभाग , ऊर्जेचा वापर कमी करणारी औद्योगिक एकके , संस्था आणि आस्थापनांच्या प्रयत्नांना, दरवर्षी 14 डिसेंबरला राष्ट्रीय ऊर्जा संवर्धन दिनाचे औचित्य साधून राष्ट्रीय ऊर्जा संवर्धन पुरस्कार देऊन त्यांचा सत्कार करून त्यांना प्रोत्साहन देते. याबरोबरच यंदा राष्ट्रीय कार्यक्षमता अभिनवता पुरस्कारही दिला जाणार आहे.
यावर्षी, "स्वातंत्र्याचा अमृतमहोत्सव" कार्यक्रमाअंतर्गत या पुरस्कारांचे आयोजन केले जात आहे. 14 डिसेंबर 2021 रोजी राष्ट्रीय ऊर्जा संवर्धन दिनानिमित्त राष्ट्रीय ऊर्जा संवर्धन पुरस्कार आणि राष्ट्रीय ऊर्जा कार्यक्षमता अभिनवता पुरस्कार विजेत्यांना मान्यवरांच्या हस्ते सन्मानित करण्यात येईल.
राष्ट्रीय ऊर्जा संवर्धन पुरस्कार भारतीय अर्थव्यवस्थेच्या विविध क्षेत्रांतील ऊर्जेचा मोठा वापर असलेल्या एककांना विशिष्ट ऊर्जा वापर कमी करण्याच्या त्यांच्या उल्लेखनीय कामगिरीबद्दल दिले जातात .
यावर्षी, राष्ट्रीय ऊर्जा संवर्धन पुरस्काराबरोबरच ऊर्जा मंत्रालयाने राष्ट्रीय ऊर्जा कार्यक्षमता अभिनवता पुरस्कारदेखील सुरू केला आहे. ऊर्जा बचतीसाठी अभिनव तंत्रज्ञान शोधणे आणि उद्योग व विविध क्षेत्रांना त्यांच्या एककांमध्ये अभिनव ऊर्जा कार्यक्षमता प्रयत्न विकसित करण्यासाठी प्रेरित करण्यासाठी स्पर्धेची भावना निर्माण करणे, हा यामागचा उद्देश आहे. नवीन तंत्रज्ञान, कल्पनांना प्रोत्साहन देण्यासाठी आणि मोठ्या गटांद्वारे या नवकल्पनांचा अवलंब करण्याचा मार्ग प्रशस्त करण्यासाठी ऊर्जा कार्यक्षमता अभिनवता पुरस्कार ही काळाची गरज आहे.
यामुळे हवामानविषयक व्यापक उद्दिष्टे आणि भारताचे राष्ट्रीय स्तरावरील निश्चित योगदान यांची पूर्तता करण्यास हातभार लावला जाईल.
दूरसंचार आणि माहिती तंत्रज्ञान मंत्रालय
'पीएम वाणी  ' योजनेमध्ये डिजिटल इंडियाचे स्वप्न साकार करण्यासाठी परवडणाऱ्या ब्रॉडबँड विस्ताराची अफाट क्षमता
'पीएम वाणी' योजनेची क्षमता आणि वाव’ या विषयावर महाराष्ट्रात दूरसंचार विभागातर्फे वेबिनारचे आयोजन
दूरसंचार विभाग, मुंबई एलएसए  यांनी आज, 30 जून 2023 रोजी 'पीएम- वाणी' अर्थात पंतप्रधान वाय-फाय ऍक्सेस नेटवर्क इंटरफेस  या योजनेसंदर्भात वेबिनारचे आयोजन केले होते. दूरसंचार विभागाने सुरू केलेल्या पीएम -वाणी योजनेचे उद्दिष्ट, ब्रॉडबँड इंटरनेट सेवांच्या प्रसाराला गती देण्यासाठी पब्लिक डेटा ऑफिस एग्रीगेटर्सद्वारे  देशभरात पसरलेल्या पब्लिक डेटा ऑफिसेसच्या माध्यमातून  सार्वजनिक वाय-फाय सेवा प्रदान करण्यासाठी सार्वजनिक वाय-फाय जाळे उभारणे,हे आहे. वेबिनारमध्ये इंटरनेट सेवा प्रदाते आणि संभाव्य पीडीओ  चे प्रतिनिधी उपस्थित होते.
वेबिनारचे उद्घाटन मुंबईच्या दूरसंचार विभागाचे उपमहासंचालक अजय कमल , एलएसए यांच्या हस्ते झाले. डिजिटल इंडियाचे स्वप्न साकार करण्यासाठी पीएम वाणी योजनेमध्ये परवडणाऱ्या ब्रॉडबँड विस्ताराची अफाट क्षमता आहे. योजनेतील नियमन उद्योजकांना सार्वजनिक वाय-फाय हॉटस्पॉट्स उभारण्यासाठी आणि स्वतःसाठी अतिरिक्त कमाई करण्यासाठी प्रोत्साहित करणारे असल्याचे त्यांनी आपल्या उदघाटनपर भाषणात नमूद केले.
कमल कुमार जांगीड, अतिरिक्त महासंचालक , दूरसंचार विभाग, मुंबई एलएसए यांनी पीएम-वाणी आराखड्याचे विविध घटक जसे की सेंट्रल रजिस्ट्री, पीडीओ, पीडीओए आणि अॅप प्रदाते याबाबत माहिती दिली. विश्वसनीय दूरसंचार पोर्टल  आणि सरल संचार पोर्टलच्या संदर्भात इंटरनेट सेवा प्रदात्यांना येणाऱ्या समस्यांवरही चर्चा करण्यात आली. पीएम वाणी आणि आणि TTP बद्दल संभाव्य पब्लिक डेटा कार्यालयांद्वारे उपस्थित करण्यात आलेल्या सर्व शंकांचे निरसन, दूरसंचार विभाग मुंबई एलएसए पथकाने केले.
पीएम वाणी विषयी माहिती :
दूरसंचार विभागाद्वारे सुरू करण्यात आलेल्या पीएम वाणी योजनेचा उद्देश ब्रॉडबँड इंटरनेट सेवांच्या प्रसाराला गती देण्यासाठी पब्लिक डेटा ऑफिस एग्रीगेटर्सद्वारे  देशभरात पसरलेल्या पब्लिक डेटा ऑफिसेसच्या माध्यमातून  सार्वजनिक वाय-फाय सेवा प्रदान करण्यासाठी सार्वजनिक वाय-फाय जाळे उभारणे, हा आहे . या सार्वजनिक वाय-फाय नेटवर्कद्वारे ब्रॉडबँड इंटरनेट प्रदान करण्यासाठी दूरसंचार विभागाकडून कोणत्याही परवान्याची आवश्यकता नाही.
'पीएम वाणी' च्या माध्यमातून देशातील सार्वजनिक वाय-फाय नेटवर्कचा प्रसार सार्वजनिक ब्रॉडबँड सेवांच्या प्रसाराला गती देईल आणि यामुळे स्थानिक उद्योजक जसे की चहा टपरीवाले , किराणा स्टोअर्स आणि खाद्यपदार्थ विक्रेते यांना अतिरिक्त महसूल मिळू शकेल.
दूरसंचार विभाग सर्व भागधारकांना पीएम वाणीच्या कार्यांन्वयन आणि प्रसारामध्ये सहाय्य करेल.
राष्ट्रपती कार्यालय
मध्य आशियाई देशांशी संपर्कव्यवस्था ही भारताची प्रमुख प्राधान्यक्रमाची बाब: राष्ट्रपती कोविंद
अश्गाबात येथील आंतरराष्ट्रीय संबंध संस्थेत तुर्कमेनिस्तानच्या तरुण राजनैतिक अधिकाऱ्यांना राष्ट्रपतींचे संबोधन
नवी दिल्ली, 3 एप्रिल 2022
मध्य आशियाई देशांशी संपर्कव्यवस्था ही भारताचे प्रमुख प्राधान्यक्रमाची बाब आहे असे राष्ट्रपती राम नाथ कोविंद यांनी सांगितले. ते आज  अश्गाबात येथील आंतरराष्ट्रीय संबंध संस्थेत तुर्कमेनिस्तानच्या तरुण राजनैतिक अधिकाऱ्यांना संबोधित करत होते. राष्ट्रपती म्हणाले की, भारत हा आंतरराष्ट्रीय उत्तर-दक्षिण वाहतूक मार्गिका आणि अश्गाबात करार या दोन्हींचा सदस्य आहे. इराणमधील चाबहार बंदर कार्यान्वित करण्यासाठी आम्ही पावले उचलली आहेत जी मध्य आशियाई देशांना समुद्रात सुरक्षित, व्यवहार्य आणि विना अडथळा प्रवेशाची सोय उपलब्ध करू शकतात. ते म्हणाले की, संपर्कव्यवस्थांचा विस्तार करताना, सर्व देशांचे सार्वभौमत्व आणि प्रादेशिक अखंडतेचा आदर राखून, संपर्कव्यवस्थेचे प्रकल्प हे सल्लामसलतीद्वारे तयार झालेले, पारदर्शक आणि सर्वांना सहभागी करून घेणारे असल्याची खातरजमा करणे आवश्यक आहे. या प्रदेशात सहकार्य, गुंतवणूक आणि कनेक्टिव्हिटी निर्माण करण्यासाठी भारत तयार आहे.
राष्ट्रपती म्हणाले की, तुर्कमेनिस्तान ‘अर्काडागच्या लोकांचे युग’ म्हणून वाटचाल करत असताना, भारत एक दीर्घकालीन मित्र म्हणून आपल्या लोकांची सामूहिक स्वप्ने साकार करण्यासाठी त्याच्यासोबत भागीदारी करण्यास तयार आहे. तुर्कमेनिस्तानच्या भेटीमुळे उभय देशांमधील भागीदारीला आणखी चालना मिळेल, अशी आशा त्यांनी व्यक्त केली.
याप्रसंगी राष्ट्रपतींनी आंतरराष्ट्रीय संबंध संस्था येथे ‘भारतीय दालनाचे’ उद्घाटनही केले. भारताशी संबंधित उपक्रम आयोजित करण्यासाठी संस्थेच्या विद्यार्थ्यांमध्ये भारताविषयी रुची निर्माण करण्यासाठी ‘भारतीय दालनाची’ निर्मिती करण्यात आली आहे. भारत सरकारने ‘भारतीय दालन’ सुसज्ज करण्यासाठी संगणक, भारतावरील पुस्तके आणि वाद्ये आणि इतर साहित्य दिले आहे.
सकाळी, राष्ट्रपतींनी अश्गाबात येथील पीपल्स मेमोरियल कॉम्प्लेक्सला भेट दिली आणि तेथील चिरंतन गौरव स्मारकावर पुष्पचक्र अर्पण केले. त्यांनी बागत्यार्लिक क्रीडा संकुलालाही भेट दिली जिथे त्यांनी महात्मा गांधींच्या अर्धपुतळ्यासमोर पुष्पांजली अर्पण केली आणि भारतीय प्रशिक्षकांच्या देखरेखीखाली तुर्कमेन लोकांच्या योग प्रात्यक्षिकांचे साक्षीदार झाले.
तुर्कमेनिस्तान आणि नेदरलँड दौऱ्याच्या शेवटच्या टप्प्यात राष्ट्रपती उद्या सकाळी  नेदरलँड्सला रवाना होतील.
राष्ट्रपतींच्या भाषणासाठी इथे क्लिक कराS.Patil/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 170
जलशक्ती मंत्रालय
पंतप्रधानांनी बापूजी आणि देशवासियांना स्वच्छ भारत मोहीम केली अर्पण
नवी दिल्ली, 3 ऑक्टोबर 2019
पंतप्रधान नरेंद्र मोदी यांनी 2 ऑक्टोबर 2019 रोजी स्वच्छ भारत मोहीम देशवासी आणि राष्ट्रपिता महात्मा गांधी यांना अर्पण केली.
गुजरातमधल्या अहमदाबाद येथे साबरमती नदीकिनारी उपस्थित असलेले देशभरातले 20 हजार स्वच्छाग्रही आणि सरपंच यांना पंतप्रधानांनी संबोधित केले. स्वच्छ भारत मिशन अंतर्गत हाती घेतलेल्या वर्तणूक बदल या सखोल कार्यक्रमाद्वारे भारतात उघड्यावर शौच करणाऱ्यांचे प्रमाण मोठ्या प्रमाणावर घटले आहे. 2014 मध्ये हा आकडा 600 दशलक्ष एवढा होता तो आता नगण्य झाला आहे. उघड्यावर शौच करणाऱ्या लोकांचे 60 टक्के प्रमाण कमी करत भारताने एसडीजी-6 च्या जागतिक लक्ष्यात मोठा वाटा उचलला आहे.
2 ऑक्टोबर 2019 ला स्वच्छ आणि उघड्यावर शौचमुक्त भारत म्हणजे महात्मा गांधींना 150 जयंती दिनी दिलेली सर्वात समर्पक आदरांजली असल्याचे पंतप्रधान म्हणाले. स्वच्छता हे जन आंदोलन आणि लोक चळवळ करण्याच्या जागृतीसाठी स्वच्छाग्रहींनी केलेल्या कार्याला सलाम करत पंतप्रधानांनी उपस्थितांना अभिवादन केले.
हा कार्यक्रम साबरमती नदी किनारी होत असणे प्रातिनिधीक आहे कारण याच साबरमती आश्रमात बापूंनी सत्याग्रह आणि स्वच्छाग्रह यांना जन्म दिला, असे पंतप्रधान म्हणाले. स्वच्छग्रहाला मिळालेले यश म्हणजेच सत्याग्रहाला मिळालेल्या यशाची पुनरावृत्ती असल्याचे सांगून या दोन्ही चळवळी जन सहभागावर आधारित होत्या, असेही पंतप्रधान म्हणाले.
या मोहिमेला आतापर्यंत मिळालेले यश म्हणजे स्वच्छ भारताच्या दिशेने टाकलेले एक पाऊल असून आतापर्यंत मिळालेले यश कायम राखण्यासाठी ही निरंतर प्रक्रिया असेल, असेही त्यांनी सांगितले. या दिशेने जल जीवन मिशन हे आणखी एक पाऊल असून यासाठी सरकारने 3.5लाख कोटी रक्कम मंजूर केली आहे, असे ते म्हणाले. एकदाच वापरात येणाऱ्या प्लॅस्टीकला आळा घालण्यासाठी देशभरातल्या लोकांनी एकत्रित कार्य करण्याची गरज त्यांनी अधोरेखित केली.
संपूर्ण जग स्वच्छतेच्या संदर्भात मिळालेल्या यशाबद्दल भारताकडे पाहात आहे, असे सांगून गेटस् फाऊंडेशनद्वारा देण्यात आलेल्या ग्लोबल गोल किपर सन्मानामुळे भारत जगाच्या नकाशावर स्वच्छतेच्या बाबत अग्रणी बनला आहे, असे ते म्हणाले.
स्वच्छतेच्या प्रती पंतप्रधानांनी दाखवलेली कटिबद्धता आणि देशभरात या मोहिमेसाठी सरकारने स्वीकारलेले नेतृत्व हे लक्षणीय असल्याचे गुजरातचे मुख्यमंत्री विजय रुपाणी यांनी सांगितले. सार्वजनिक आरोग्य, सुरक्षितता आणि आत्मसन्मान यावर होणाऱ्या या मोहिमेच्या सकारात्मक परिणामांबद्दल त्यांनी गौरवोद्गार काढले.
ही मोहीम सुरू झाल्यापासून भारतातील ग्रामीण स्वच्छतेच्या व्याप्तीत मोठी वाढ झाली असून 2014 मध्ये 39 टक्के असलेले प्रमाण सप्टेंबर 2019 मध्ये 100 टक्क्यांवर पोहोचले आहे. या मोहिमेअंतर्गत एक कोटी घरांमध्ये शौचालयं उभारण्यात आली आहेत. याचा परिणाम म्हणून 35 राज्यं/केंद्रशासित प्रदेश, 699 जिल्हे आणि 5,99,963 गावे उघड्यावर शौचमुक्त झाली आहेत.
या कार्यक्रमासाठी देशभरातील 20 हजार सरपंच आणि स्वच्छाग्रही उपस्थित होते.
कार्यक्रमाला संबोधित करण्यापूर्वी पंतप्रधानांनी स्वच्छ भारत प्रदर्शनाला भेट दिली. तसेच स्वच्छता गीताचा प्रारंभ केला. बापूंजींच्या 150 व्या जयंतीच्या स्मरणार्थ काढण्यात आलेली टपाल तिकिट आणि नाण्यांचे विमोचनही पंतप्रधानांच्या हस्ते झाले. तसेच या मोहिमेत उल्लेखनीय कार्य करणाऱ्या 11 जणांना पंतप्रधानांनी स्वच्छ भारत पुरस्कारही प्रदान केले.
B.Gokhale/J.Patankar/P.Kor
(Visitor Counter : 117
आरोग्य आणि कुटुंब कल्याण मंत्रालय
आगामी सणावारांच्या काळात कोविड प्रतिबंधक नियमांचे पालन करण्याचे महत्त्व सांगणाऱ्या संदेशाचा देशभरात प्रचार-प्रसार करण्यासाठी केंद्रीय आरोग्य मंत्रालयाची विविध रेडीओ केंद्रांशी संवादात्मक कार्यशाळा
सणासुदीच्या काळात कोविड प्रतिबंधात्मक प्रोटोकॉलसह व्यापक लसीकरण देखील होणे गरजेचे: लव अग्रवाल, सहसचिव, आरोग्य मंत्रालय
केंद्रीय आरोग्य आणि कुटुंबकल्याण मंत्रालयाने युनिसेफशी भागीदारी करत, आकाशवाणी आणि देशातील इतर सर्व खाजगी एफएम आणि कम्युनिटी रेडीओ वाहिन्यांच्या प्रतिनिधींसोबत एक संवादात्मक चर्चासत्र आयोजित केले होते. आगामी सणासुदीच्या काळात, कोविड प्रतिबंधक नियमांचं पालन करण्याच महत्त्व सांगणारे संदेश व्यापक स्तरावर जनतेपर्यंत पोचवण्याचे नियोजन करण्यासाठी हे चर्चासत्र आयोजित करण्यात आले होते. दूरचित्रवाणीच्या विविध वाहिन्यांचे सुमारे 150 प्रतिनिधी या बैठकीत सहभागी झाले होते.
या सर्व वाहिन्या देशाच्या कानाकोपऱ्यापर्यंत पोहोचल्या असून त्यांचा श्रोतृवर्गही मोठा आहे. अगदी शहरी भागांपासून, ग्रामीण आणि दुर्गम भागातही रेडीओचे अस्तित्व आणि लोकप्रियता आहे.
केंद्रीय आरोग्य मंत्रालयाचे सहसचिव लव अग्रवाल, यांनी या चर्चासत्रात, सर्वांशी संवाद साधला. जनहिताचे संदेश लोकांपर्यंत पोहोचवण्यात माध्यमांचे महत्व त्यांनी अधोरेखित केले. भारताने, अत्यंत विक्रमी वेळात कोविड रुग्णसंख्याआटोक्यात आणली आहे. टेस्ट-ट्रॅक-ट्रीट ही त्रिसूत्री आणि लसीकरण धोरणातून कोविड संसर्गावर नियंत्रण मिळवता आले आहे, असे सांगत, लसीकरण मोहिमेत सहभागी झाल्याबद्दल त्यांनी नागरिकांचेही कौतुक केले.
मात्र, देशभरात कोविड रुग्णांची संख्या कामी होत असली तरीही या विषाणूचे अस्तित्व कायम आहे आणि म्हणूनच या घडीला कोणत्याही चुकीच्या किंवा बेसावध वर्तनाने रुग्णसंख्या वाढू शकते, असा इशारा त्यांनी दिला. “लवकरच देश 100 कोटी मात्रांच्या लसीकरणाचा ऐतिहासिक टप्पा गाठणार आहे. या विषाणूविरुद्धच्या लढ्यात विजय दृष्टीपथात असला, तरी गाफील राहून किंवा निष्काळजीपणा मुळे किंवा थकव्यामुळे आपण मोठ्या कष्टाने कोविडविरोधात आपल्या हातातोंडाशी आलेला विजय, हातातून निसटू देता कामा नये. आणि म्हणूनच येत्या सणासुदीच्या काळातही कोविड प्रतिबंधक नियमांचे पालन करण्यात आळस करू नये.” असे आवाहन अग्रवाल यांनी केले. दुष्ट शक्तींवर सुष्ट शक्तीने मिळवलेल्या विजयाचे प्रतीक म्हणूनच आपण उत्सव साजरे करतो. हे लक्षात ठेवत कोविड महामारीचा अंत करण्यासाठी आपण प्रतिबंधक नियमांचे पालन करणे गरजेचे आहे, असेही ते पुढे म्हणाले.
या चर्चासत्रात सहभागी झालेल्या सर्व प्रतिनिधींनी हा संदेश व्यापक प्रमाणात घराघरात पोचवावा.लसींच्या दोन्ही मात्रा घेण्याचे महत्त्व, आणि कोविड नियमांचे पालन याविषयी जनजागृती करावी, असे आवाहन त्यांनी केले. या संदेश अधिकाधिक प्रभावीपणे लोकांच्या मनावर बिंबवण्यासाठी, काही अभिनव पद्धती वापराव्या, तज्ञांचे मार्गदर्शन घ्यावे, अशी सूचनाही त्यांनी केली.
आरोग्य मंत्रालयासह, माहिती आणि प्रसारण मंत्रालयाचे वरिष्ठ अधिकारी आणि युनिसेफचे प्रतिनिधीही या चर्चासत्रात सहभागी झाले होते.
संरक्षण मंत्रालय
भारतीय लष्कराला 4,960 अँटी-टँक गाईडेड क्षेपणास्त्रचा पुरवठा करण्यासाठी संरक्षण मंत्रालयाचा बीडीएल सोबत करार
संरक्षण मंत्रालयाच्या खरेदी  विभागाने, भारतीय लष्कराला 4,960 एमआयएलएएन-2टी अँटी-टँक गाईडेड क्षेपणास्त्र  चा पुरवठा करण्यासाठी संरक्षण मंत्रालया अंतर्गत कार्यरत भारत डायनामिक्स लिमिटेड  या सार्वजनिक क्षेत्रातील कंपनीसोबत 1,188 कोटी रुपयांच्या करारावर 19 मार्च 2021 रोजी नवी दिल्ली येथे स्वाक्षरी केली. यामुळे सरकारच्या ‘मेक इन इंडिया’ उपक्रमाला अधिक चालना मिळेल. 08 मार्च, 2016 रोजी बीडीएल सोबत स्वाक्षरी केलेल्या करारा अंतर्गत ही ऑर्डर पुन्हा देण्यात आली आहे.
मिलान -2 टी ही एक 1,850 मीटर मारक क्षमता असलेली टँडम वॉरहेड एटीजीएम आहे. बीडीएलने एमबीडीए क्षेपणास्त्र प्रणाली, फ्रान्सच्या परवान्याअंतर्गत हिची निर्मिती केली आहे. हे क्षेपणास्त्र जमिनीवरून तसेच वाहनांवर आधारित लाँचर्सवरून मारा करू शकतात आणि चढाई आणि बचावात्मक दोन्ही कामांसाठी अँटी-टँक रोलमध्ये तैनात केले जाऊ शकतात. भारतीय लष्करात या क्षेपणास्त्रांचा समावेश केल्यास सशस्त्र दलाच्या कार्यवाहीला अधिक बळकटी प्राप्त होईल. तीन वर्षांत हे काम पूर्ण करण्याचे नियोजन आहे.
हा प्रकल्प म्हणजे संरक्षण उद्योगासाठी आपली क्षमता दर्शविण्याची एक मोठी संधी असून संरक्षण क्षेत्रातील ‘आत्मनिर्भर भारत’ चे लक्ष्य साध्य करण्याच्या दिशेने हे एक पाऊल असेल.
आरोग्य आणि कुटुंब कल्याण मंत्रालय
कोविड-19 प्रतिबंधक लसीची राज्ये/केंद्रशासित प्रदेशांतील उपलब्धतेची अद्ययावत माहिती
राज्ये आणि केंद्रशासित प्रदेशांना लसीच्या 172 कोटी 04 लाखांपेक्षा अधिक मात्रांचा केला पुरवठा
राज्ये आणि केंद्रशासित प्रदेशांकडे अजूनही लसीच्या न वापरलेल्या 11 कोटी 17 लाखांपेक्षा अधिक मात्रा शिल्लक
देशभरातल्या कोविड-19 प्रतिबंधक लसीकरण अभियानाचा वेग आणि व्याप्ती वाढवण्यासाठी केंद्र सरकार वचनबद्ध आहे. देशव्यापी कोविड लसीकरण अभियान दि. 16 जानेवारी 2021 ला सुरु झाले. कोविड-19 प्रतिबंधक लसीकरणाच्या नव्या टप्प्याला दि. 21 जून 2021 पासून सुरुवात झाली. अधिक प्रमाणात लस उपलब्धत करून लसीकरणाच्या अभियानाला गती दिली आहे. राज्ये आणि केंद्रशासित प्रदेशांना लसींच्या या उपलब्धतेची पूर्वसूचना दिली जात आहे, त्यामुळे लसीकरण मोहिमेचे अधिक उत्तम नियोजन त्यांना करणे शक्य होईल. तसेच लसींची पुरवठा साखळी सुरळीत, विनाखंड ठेवता येईल.
देशव्यापी लसीकरण अभियानाअंतर्गत राज्ये आणि केंद्रशासित प्रदेशांना कोविड प्रतिबंधक लसीच्या मात्रांचा विनामूल्य पुरवठा करून केंद्र सरकार सहकार्य करत आहे. केंद्र सरकार कोविड-19 प्रतिबंधक लसीकरणाच्या सार्वत्रिकीकरणाच्या नव्या टप्प्यात, देशातील लस उत्पादकांकडून 75 टक्के लसींची खरेदी करून, राज्ये आणि केंद्रशासित प्रदेशांना त्याचा मोफत पुरवठा केला जात आहे.
|
|
VACCINE DOSES
|
|

|
|
SUPPLIED
|
|
1,72,04,92,970
|
|
BALANCE AVAILABLE
|
|
11,17,10,731
केंद्र सरकारने आतापर्यंत लसींच्या 172 कोटी 04 लाखांपेक्षा अधिक  मात्रा राज्ये/केंद्रशासित प्रदेशांना  आणि थेट राज्याद्वारे खरेदी प्रक्रियेच्या अर्थात सर्व स्रोतांच्या माध्यमातून उपलब्ध केल्या आहेत.
11 कोटी 17 लाखांपेक्षा अधिक न वापरलेल्या  मात्रा राज्ये आणि केंद्रशासित प्रदेशांकडे अद्याप शिल्लक आहेत.
परराष्ट्र व्यवहार मंत्रालय
पारपत्रासाठी सादर करण्यात आलेल्या अर्जांवर प्रक्रिया करण्यासाठी मुंबईच्या प्रादेशिक पारपत्र कार्यालयाच्या अखत्यारीतील सर्व कार्यालयांचे कामकाज येत्या तीन शनिवारी देखील सुरु राहणार
मुंबई, 9 डिसेंबर 2022
नागरिकांना पारपत्राबाबतच्या कामासाठी लवकरात लवकर भेटीची वेळ उपलब्ध करून देण्यासंदर्भात केंद्रीय परराष्ट्र व्यवहार मंत्रालयाने हाती घेतलेल्या उपक्रमाचा भाग म्हणून, मुंबईच्या सर्व प्रादेशिक पारपत्र कार्यालयांतील कामकाज येत्या तीन शनिवारी म्हणजेच 10, 17 आणि 24 डिसेंबर 2022 या दिवशी सकाळी 9 ते संध्याकाळी साडेपाच या वेळात नियमित स्वरुपात सुरु राहणार आहे.
10 डिसेंबर 2022 या दिवशी पारपत्र कार्यालयातील कामासाठी ऑनलाईन पद्धतीने भेटीची वेळ उपलब्ध आहे तर 17 डिसेंबर आणि 22 डिसेंबर 2022 या दिवशीच्या भेटीच्या वेळा अनुक्रमे 14 डिसेंबर आणि 21 डिसेंबर 2022 या दिवशी उपलब्ध होतील.
https://www.passportindia.gov.in या संकेतस्थळावर ऑनलाईन पद्धतीने अर्ज तसेच शुल्क भरून भेटीची नवीन वेळ मिळवण्यासाठी नोंदणी करता येईल. अर्जदाराला पुन्हा याच संकेतस्थळावर लॉग इन करून शुल्क भरले गेल्याची तसेच भेटीच्या वेळेच्या तारखेची खातरजमा करता येईल. भेटीच्या वेळेची निश्चित माहिती देखील पोर्टलवर मिळेल.
ज्या अर्जदारांना पारपत्राच्या कामासाठी नंतरच्या काळातील भेटीच्या वेळा मिळाल्या आहेत किंवा ज्यांना आधीच्या भेटीच्या वेळेच्या दिवशी कार्यालयात हजर राहणे शक्य झाले नसेल त्यांना उपरोल्लेखित तीन शनिवारी त्यांच्या भेटीच्या वेळेसाठी अर्ज करता येईल. अशा अर्जदारांना ही तारीख एकदाच बदलण्याची परवानगी देण्यात आली आहे.
S.Patil/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 99
मत्स्योत्पादन, पशुविकास आणि दुग्धविकास मंत्रालय
केंद्रीय मंत्री परशोत्तम रुपाला यांनी बिकानेर इथल्या भारतीय कृषी संशोधन परिषद-राष्ट्रीय संशोधन केंद्रात उंटविषयक उत्पादन प्रक्रिया आणि प्रशिक्षण विभागाचे केले उद्घाटन
केंद्रीय मत्स्यव्यवसाय, पशुसंवर्धन आणि दुग्धव्यवसाय मंत्री परशोत्तम रुपाला यांनी काल राजस्थान मधल्या बिकानेर इथं भारतीय कृषी संशोधन परिषद, अर्थात ICAR केंद्रात ‘उंट विषयक उत्पादन प्रक्रिया वापर आणि प्रशिक्षण विभागाचं उद्घाटन केले. ICAR - बिकानेर हे कृषी संशोधन आणि शिक्षण विभाग, कृषी आणि शेतकरी कल्याण मंत्रालय, भारत सरकार अंतर्गत असणारी स्वायत्त संस्था असून या क्षेत्रातील एक प्रमुख संशोधन केंद्र आहे.
या क्षेत्राकडे असलेल्या अफाट संधींचा विचार करून केंद्रातील उत्पादन प्रक्रिया उपयोग आणि प्रशिक्षण विभागाचे उद्घाटन करण्यात आले आहे.
यावेळी परशोत्तम रुपाला यांनी संशोधन केंद्रात पशुपालक आणि ग्रामीण भागातल्या जनतेशी संवाद साधला. त्यानंतर रुपाला यांनी संस्थेच्या सुविधा केंद्रांना भेट दिली आणि शास्त्रज्ञ आणि या संबंधीत तज्ञांशी संवाद साधला. या उत्पादन प्रक्रिया शाखेच्या स्थापनेचे महत्त्व आणि ग्रामीण समुदायाला त्याचा फायदा कोणत्या मार्गांनी होईल यावर सखोल चर्चा करण्यात आली. ‘पशुसंवर्धन क्षेत्र आर्थिक वाढ आणि ग्रामीण उत्पन्नाचे वैविध्यपूर्ण साधनांपैकी एक म्हणून उदयास येत असताना, तंत्रज्ञानाचा अंतर्भाव, सार्वजनिक गुंतवणूक आणि धोरणात्मक सुधारणांची गरज आहे, यावर रुपाला यांनी भर दिला.
उद्घाटन सत्रानंतर, रुपाला यांनी केंद्र सरकारच्या सांस्कृतिक मंत्रालयानं आयोजित केलेल्या राष्ट्रीय संस्कृती महोत्सवालाही भेट दिली. भारतीय अस्मितेचे जतन, प्रचार आणि लोकप्रियता वाढवणे आणि नवीन पिढीला आपल्या संस्कृतीशी जोडणे, तसंच विविधतेतील एकतेची आपली सौम्य शक्ती देश आणि जगाला दाखवणे हा या महोत्सवाचा उद्देश आहे, असं रुपाला यांनी स्पष्ट केलं.
पंतप्रधान कार्यालय
महिला नेमबाजीत 50 मीटर रायफल 3 पोझिशनमध्ये सुवर्णपदक जिंकल्याबद्दल पंतप्रधानांनी सिफत कौर समरा यांचे केले अभिनंदन
नवी दिल्ली, 27 सप्टेंबर 2023
पंतप्रधान नरेंद्र मोदी यांनी आशियाई क्रीडा स्पर्धेत महिला नेमबाजीत 50 मीटर रायफल 3 पोझिशनमध्ये सुवर्णपदक जिंकल्याबद्दल सिफत कौर समरा यांचे अभिनंदन केले आहे.
पंतप्रधानांनी X या समाज माध्यमावर पोस्ट केले;
@SiftSamra 50 मीटर रायफल 3 पोझिशन्स महिला नेमबाजीत सुवर्णपदक मिळवून आशियाई क्रीडा स्पर्धेत इतिहास लिहिल्याबद्दल अभिनंदन. तिने एक नवा विक्रम प्रस्थापित केल्याने आणखीनच आनंद होतो आहे. ती प्रत्येक भारतीयासाठी प्रेरणास्थान आहे. तिच्या आगामी प्रयत्नांसाठी खूप खूप शुभेच्छा.”S.Kane/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
सांस्कृतिक मंत्रालय
राष्ट्रीय कला संग्रहालयातर्फे 17 मे पासून महिनाभराचा नैमिषा 2021  हा ऑनलाईन वासंतिक कार्यक्रम
नवी दिल्ली येथील राष्ट्रीय कला संग्रहालय हे त्यांच्या नैमिषा 2021  या ऑनलाईन वासंतिक कार्यक्रमांतर्गत आभासी कलासंग्रहालय तयार करणार आहे. कला क्षेत्रातील कलाकार आणि जाणकार यांना मंच उपलब्ध करून देणारा अश्या प्रकारचा हा अनोखा कला उत्सव असेल. 17 मे 2021 ते 13 जून 2021 या कालावधीत हा कार्यक्रम होईल.
यासाठी नियोजित कार्यशाळा व संबधित कार्यक्रमांचे पाहुणे हे कल्पनाशक्तीचे स्फुलिंग चेतवणारे, सृजनक्षमता व दृश्यकला तसेच इतर संबधित कलांमधील जाण वाढवणारे असतील. मुलांना आणि कलेच्या क्षेत्रात रुची असणाऱ्या प्रौढांना सर्जनशील मंच मिळावा हाच हेतू हा दूरसंवाद पद्धतीच्या परस्परसंवादी कार्यक्रमाचे नियोजन व प्रसारित करण्यामागे आहे. या उत्सवातील उत्साह वाढवण्यासाठी माननीय कलाकार या कार्यक्रमात गुरू आणि शिक्षक म्हणून यात सहभागी होतील. 13 मे ला होणार असलेल्या कार्यशाळेचे देशभरातून स्वागत होत आहे हे मोठ्या संख्येने नोंदणी केलेल्या मुलांच्या व प्रौढांच्या आकड्यावरून दिसून येत आहे.
चित्रकला, शिल्पकला, प्रिंट मेकिंग तसेच चलचित्रण व बाहुल्यांचे खेळ या व इतर संबधित कलांबद्दल या कार्यशाळा असतील. सहभाग घेणाऱ्यांना राष्ट्रीय कला संग्रहालयाच्या नैमिषा 2021  या कार्यक्रमांतर्गत राष्ट्रीय कला संग्रहालयाच्या वैय्यक्तिक संग्रहातील महत्वाचे निवडक चित्रपट दाखवले जातील. दर शुक्रवारी कथाकथन व सादरीकरण या विषयांवरील सत्रे भरवण्यात येतील. उद्घाटनाच्या सप्ताहात माननीय सस्किया राव दे-हास या ख्यातनाम चेलोवादक आणि संगीतकारांच्या संगीत आणि गप्पांची सहभागींना मेजवानी असेल. त्यांना त्यांचा पंधरा वर्षांचा पियोनोवादक मुलगा साथ करणार आहे.
नैमिषा 2021  मधील निवडक कलाकृतींचे प्रदर्शन राष्ट्रीय आधुनिक कला संग्रहालयाच्या संकेतस्थळावर भरवले जाईल. सो-हम  हा राष्ट्रीय आधुनिक कला संग्रहालयाचा सांस्कृतिक मंचसुद्धा लवकरच सर्वांना बघण्यासाठी खुला केला जाईल.
यासंबधीची अधिक माहिती राष्ट्रीय आधुनिक कला संग्रहालयाच्या अधिकृत संकेतस्थळावर तसेच फेसबुक, ट्विटर, इन्स्टाग्राम व सो-हम या माध्यमांमधून मिळेल.
संरक्षण मंत्रालय
भारतीय नौदलाच्या पूर्व कमांडची धुरा नव्या प्रमुखांकडे
नवी दिल्ली, 12 जून 2020
वाईस ऍडमिरल बिस्वजीत दासगुप्ता एव्हीएसएम, वायएसएम, व्हीएसएम यांनी आज भारतीय नौदलाच्या विशाखापट्टणम येथील पूर्व कमांडची धुरा स्वीकारली. मावळते पूर्व कमांड प्रमुख वाईस ऍडमिरल एस एन घोरमाडे नौदलाच्या नवी दिल्ली येथील एकात्मिक मुख्यालयात कार्मिक सेवा नियंत्रक म्हणून बदलीवर रवाना झाले आहेत.
वाईस ऍडमिरल बिस्वजित दासगुप्ता राष्ट्रीय संरक्षण प्रबोधिनीचे माजी विद्यार्थी आहेत. भारतीय नौदलाच्या सेवेत ते 1985 साली दाखल झाले आणि ते दिशादर्शन आणि संचालन तज्ञ आहेत.
त्यांनी क्षेपणास्त्र सज्ज आयएनएस निशंक, आयएनएस कर्मुक सह स्टेल्थ विनाशिका आयएनएस तबर आणि विमानवाहू युद्धनौका आयएनएस विराट या चार महत्त्वाच्या जहाजांची जबाबदारी सांभाळली असुन त्यांनी परिचालन, प्रशिक्षण आणि कर्मचारी नियुक्तीचे कामही पाहिले आहे.
या नियुक्तींमध्ये भारतीय नौदलाच्या कोची येथील वर्क अप टीम च्या मुख्यालयात कमांडर वर्क अप. संरक्षण सेवा कर्मचारी महाविद्यालयातील डायरेक्टिंग स्टाफ, नौदलाच्या नेव्हीगेशन अँड डायरेक्शन स्कूलचे प्रमुख, नौदलप्रमुखांचे नौदल सहाय्यक आणि वेस्टर्न फ्लीटचे फ्लीट ऑपरेशन्स ऑफिसर यांचा समावेश आहे.
त्यांची फ्लॅग रँकमध्ये पदोन्नती होऊन मुंबई येथील नौदलाच्या पश्चिम कमांडचे चीफ स्टाफ ऑफिसर म्हणून नियुक्ती झाली होती. 2017-18 मध्ये त्यांनी विशाखापट्टणम येथील प्रतिष्ठेच्या इस्टर्न फ्लीटचे नेतृत्व केले होते आणि त्यानंतर नवी दिल्ली येथील एनसीसी मुख्यालयात अतिरिक्त महासंचालक म्हणून नियुक्ती झाली होती. वाईस ऍडमिरल श्रेणीत पदोन्नती झाल्यावर आणि विशाखापट्टणम येथील नौदलाच्या पूर्व कमांडचे प्रमुख म्हणून नियुक्ती होण्यापूर्वी ते नवी दिल्ली येथील संरक्षण मंत्रालयाच्या एकात्मिक मुख्यालयात कार्मिक सेवा नियंत्रक म्हणून कार्यरत होते.
वाईस ऍडमिरल बिस्वजीत दासगुप्ता डिफेन्स सर्विसेस कमांड अँड स्टाफ कॉलेज, बांगलादेश, आर्मी वॉर कॉलेज, महु आणि नवी दिल्लीच्या डिफेन्स कॉलेजचे पदवीधर आहेत.
हे ध्वज अधिकारी संरक्षण सेवेतील उल्लेखनीय कामगिरी साठी दिल्या जाणाऱ्या अतिविशिष्ट सेवा पदक आणि विशिष्ट सेवा पदकाचे मानकरी आहेत. 2015 मध्ये अंतर्गत बंडाळी झालेल्या येमेनमध्ये ऑपरेशन राहत अंतर्गत बचाव कार्यात मोलाचे योगदान दिल्याबद्दल त्यांना युद्धसेवा पदक देऊन देखील सन्मानित करण्यात आले आहे.B.Gokhale/S.Patil/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 173